Kommissionens forordning (EF) nr. 318/2003

af 19. februar 2003

om ændring af forordning (EØF) nr. 1274/91 om gennemførelsesbestemmelser til forordning (EØF) nr. 1907/90 om handelsnormer for æg

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1907/1990 af 26. juni 1990 om handelsnormer for æg(1), senest ændret ved forordning (EF) nr. 5/2001(2), særlig artikel 10, stk. 3, og artikel 20, stk. 1 og 4, og

ud fra følgende betragtninger:

(1) Kommissionens forordning (EØF) nr. 1274/91(3), senest ændret ved forordning (EF) nr. 45/2003(4), indeholder de nødvendige bestemmelser til gennemførelse af handelsnormer for æg.

(2) Artikel 31, stk. 1, litra a), i forordning (EØF) nr. 1274/91 omhandler kontrol på pakkeriet af sorterede æg, der er parat til afsendelse, og ikke kontrol af æg, der forlader pakkerierne. Den nuværende ordlyd af artikel 31, stk. 1, litra a), bør derfor ændres i overensstemmelse hermed for at undgå enhver misforståelse eller fejlfortolkning.

(3) For at sikre en korrekt arealforvaltning og forebygge udvikling af skadelige sygdomme kan det være nødvendigt at anvende et rotationssystem for udendørsarealerne for æglæggende høner. Hønsene bør have ligelig adgang til hele det indhegnede areal, og ved rotation i et ekstensivt frilandssystem med mindst 10 m2 pr. høne bør hver høne til enhver tid være sikret mindst 2,5 m2.

(4) Forordning (EF) nr. 1274/91 bør derfor ændres i overensstemmelse hermed.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -

UDSTEDT FØLGENDE FORORDNING:

Artikel 1

I forordning (EØF) nr. 1274/91 foretages følgende ændringer:

1) I artikel 31, stk. 1, litra a), ændres "ved afsendelse fra pakkeriet:" til "på pakkeriet, når æggene er parat til afsendelse:".

2) Bilag III, litra a), tredje led, affattes således:

"- udendørsarealerne mindst skal opfylde betingelserne i artikel 4, stk. 1, nr. 3), litra b), nr. ii), i Rådets direktiv 1999/74/EF, idet belægningstætheden ikke må overstige 2500 høns pr. hektar areal, hønsene har adgang til, dvs. en høne pr. 4 m2 til enhver tid; hvis der er mindst 10 m2 til rådighed pr. høne, og der anvendes rotation, og hønsene får ligelig adgang til hele området i løbet af flokkens levetid, skal hvert indhegnet område, der anvendes, dog til enhver tid sikre mindst 2,5 m2 pr. høne

- udendørsarealerne ikke strækker sig ud over en radius på 150 m fra bygningens nærmeste udgangsåbning; der tillades dog en radius på op til 350 m fra bygningens nærmeste udgangsåbning, hvis der findes tilstrækkeligt mange steder, hvor hønsene kan søge ly og drikketrug som omhandlet i nævnte bestemmelse jævnt fordelt over hele udendørsarealet med mindst fire steder med ly pr. hektar."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. februar 2003.

På Kommissionens vegne

Franz Fischler

Medlem af Kommissionen

(1) EFT L 173 af 6.7.1990, s. 5.

(2) EFT L 2 af 5.1.2001, s. 1.

(3) EFT L 121 af 16.5.1991, s. 11.

(4) EFT L 7 af 11.1.2003, s. 60.